钦定古今图书集成/历象汇编/岁功典/第045卷 > 《遵生八笺》 > 四月事忌
## 钦定古今图书集成/历象汇编/岁功典/第045卷 > 《遵生八笺》 > 四月事忌

《摄生月令》曰：“四月为干，生气在卯，死气在酉，不宜用
巳日时，犯月建，百事不吉。”

又曰：“初九、二十五，忌裁制交易。”

《白云杂忌》曰：“是月勿食雉，令人炁逆，勿食。”能害人。
《千金方》曰：“勿令韭菜同鸡肉食，暴死者尤不可食，作
内疽，生胸臆中。勿食诸物之心，勿大醉。勿食葫，伤人
神，损胆炁，令人喘悸，胁肋炁急。勿食生蒜，伤人。更禁
男女同房，忌纯阴用事。”〈葫即葫荽也〉

《云笈七签》曰：“是月八日，不宜远行，宜清心斋沐，必得
福庆。”

又曰：“是月忌暴怒伤心，秋必为疟。自夏至至九月，忌
食隔宿肉菜之物，忌用宿水洗面漱口。”

孙真人曰：“是月初五日，忌见一切生血，勿食生菜。初
八日、十六日，忌嗜欲，犯之夭寿。”

《杨公忌》曰：“是月初七日，不宜问疾。”